作者：洪咨夔
词牌/韵律：风流子

paragraphs: 锦幄醉荼䕷。
狻猊暖、银蒜压烟霏。
正韩范安边，欧苏领客，红芳庭院，绿荫窗扉。
著句挽春春肯住，更判羽觞挥。
金系花腰，玉匀人面，娇慵无力，娅姹相依。
繁华都能几，青油幕、好与遮护晴晖。
寄语东君，莫教一片轻飞。
向温馨深处，留欢卜夜，月移花影，露裛人衣。
只恐明朝西垣，有诏催归。